Det egentlige VM (såkaldt A-VM eller Top Division) med deltagelse af de 16 bedste hold blev afviklet i [[Sverige]] og [[Finland]]. Mesterskabet blev vundet af [[Sveriges ishockeylandshold|Sverige]], som dermed vandt VM for 9. gang. Samtidig var det første gang i 27 [[år]], at værtslandet vandt VM. Det skete senest i [[VM i ishockey 1986|1986]], hvor [[Sovjetunionen]] triumferede på hjemmebane i [[Moskva]]. Svenskerne sikrede sig VM-titlen ved at besejre [[Schweiz' ishockeylandshold|Schweiz]] i finalen med 5-1. Schweizerne havde været turneringens store overraskelse og havde opnået ni sejre i træk (herunder også en 3-2-sejr over [[Sveriges ishockeylandshold|svenskerne]] i den indledende runde) inden finalenederlaget til [[Sveriges ishockeylandshold|Sverige]], og med sølvmedaljerne tangrede holdet sit hidtil bedste VM-resultat, idet [[Schweiz' ishockeylandshold|Schweiz]] én gang tidligere – i [[VM i ishockey 1935|1935]] på hjemmebane i [[Davos]] – var blevet nr. 2 ved VM. Det var endvidere første gang siden [[VM i ishockey 1953|1953]], at schweizerne kunne rejse hjem fra VM med medaljer om halsen. Bronzemedaljerne blev vundet af [[USA's ishockeylandshold|USA]], der i bronzekampen besejrede [[Finlands ishockeylandshold|Finland]] med 3-2 efter [[forlænget spilletid]] og [[straffeslagskonkurrence]].
Sport Kultur